2. AVDELING MASTER, VÅR 2006
ØVINGSOPPGAVE NR. 3.
I.  Praktisk oppgave

Storfjell beitelag bestod av en sammenslutning av tolv bønder som drev med sauehold i Storfjell kommune. Beitelaget disponerte et beiteareal på om lag 20.000 mål. Bøndenes samlede eiendommer utgjorde beitearealet. Beitearealet kunne ikke utnyttes på noen annen måte enn til beiting.
Den 1. mai 2003 slapp bøndene sauene sine ut på beiteområdet -i alt omlag 1500 sauer. Natten til 5. mai ble en saueflokk på 50 sauer angrepet av en ulveflokk og 22 sauer ble umiddelbart drept. Videre var 28 sauer så omfattende skadet at de måtte avlives. 
Den 7. mai traff dyrevernnemnda i Storvik slikt vedtak:

”Vedtak:

Alle bønder som har sauer i beite på Storfjell beitelags beiteareal pålegges å fjerne sauene fra dette området. Sauene skal plasseres på innmarksbeite inntil videre. Vedtaket trer i kraft straks og gjelder inntil ulvene er felt eller det blir bekreftet fra Fylkesmannen at det ikke er revirhevdende ulv i området.
Begrunnelse:

Vedtaket begrunnes i de ulveangrep som fant sted natten til 5. mai 2003. Nemnda har fått opplyst fra landbrukskontoret i Storfjell kommune at en flokk på 8 ulver oppholder seg innenfor Storfjell beitelags beiteområde. Flokken ble første gang registrert i området i slutten av februar 2003. Nemndsmedlemmet Holm er av den oppfatning at ulven er revirhevdende. Revirhevdende ulv tar livet av alle husdyr som kommer innenfor ulvens revir. I en slik situasjon finner dyrevernnemnda det dyreetisk uforsvarlig at sau fortsatt skal beite på Storfjell beitelags beiteområde. Nemndsmedlemmet Holm legger til grunn for sitt standpunkt at et forbud mot å slippe sau på området er en passende irettesettelse for bøndene, for ikke å ha passet på sine husdyr. Vedtaket er truffet i medhold av lov av 20. desember 1974 nr. 73 § 24 tredje ledd.
Vedtaket er truffet med to mot én stemme”.

Nemndsmedlemmet Holm arbeidet som veterinær i kommunen. Han var medlem av foreningen ”Vern våre rovdyr”. Han hadde deltatt på stands i bygdesenteret og argumentert for at det var et gode å ha rovdyr i norsk fauna og at dette måtte prioriteres i konflikt med husdyrinteresser.
Samtlige av bøndene etterkom vedtaket. Det skjedde ikke noen endring av ulvesituasjonen i området for beitesesongen 2003. Bøndene holdt sauene på innmarksbeite hele beitesesongen. Bøndenes innmarksområder var langt fra store nok til å holde sauene med fôr og innmarksområdene ble raskt helt nedbeitet. Bøndene måtte kjøpe store mengder kraftfôr. På grunn av at den forutgående sommeren hadde vært svært dårlig, var det ikke annet enn kraftfôr å oppdrive. På sensommeren ble besetningen hos to av bøndene syke. Alle sauene døde. Veterinæren opplyste at sykdommen som hadde rammet, oppstod dersom sauen ble ensidig foret med kraftfôr, samtidig som sauen ble holdt innenfor et for begrenset beiteområde. 
Like før jul ble det avholdt årsmøte i Storfjell beitelag. Det store temaet på møtet var ”ulvesaken”. Bøndene hadde tenkt mye på at kommunen hadde hatt kunnskap om at det var ulv i området, men at kommunen ikke hadde varslet om det. De hadde hatt store økonomiske tap som følge av den manglende informasjonen fra kommunen. De diskuterte også dyrevernnemndas vedtak. Bøndene var enige om at vedtaket ikke var riktig. Ved bruk av gjeting, kombinert med radiomerking av ulvene, mente bøndene at beiteområdet kunne vært brukt hele sommeren, uten at det ville vært dyreetisk uforsvarlig. De mente videre at det var unødvendig strengt å la vedtaket løpe hele beitesesongen. I hvert fall i september og oktober burde de fått benytte beiteområdet. Det var allment kjent at ulven var til størst fare for husdyr i vår og sommermånedene og at faren for angrep avtok betraktelig på høsten. Som følge av vedtaket, hadde de alle hatt svært høye fôrutgifter. Dette ville de ha erstattet. Som følge av at sauene kun ble foret med kraftfôr, hadde kjøttet vært av dårligere kvalitet enn dersom sauene hadde beitet på fjellet. Følgelig hadde bøndene fått mye lavere pris for kjøttet enn de ville fått dersom sauene hadde beitet på fjellet. Bøndene mente at staten måtte erstatte dette tapet. De to bøndene som hadde mistet hele besetningen mente at staten måtte erstatte tapet av sauene. Hadde sauene vært på fjellet, ville flokken ikke pådratt seg den dødelige sykdommen. De bestemte seg alle for å kontakte advokat Lehmann.
Like over nyttår tok advokat Lehmann ut stevning mot staten. Han la ned påstand om at dyrevernnemndas vedtak av 7. mai 2003 var ugyldig og at staten var forpliktet til å betale bøndene erstatning. 

Som grunnlag for ugyldighet ble det prinsipalt anført at vedtaket manglet hjemmel. Subsidiært anførte advokat Lehmann at domstolene kunne overprøve dyrevernnemndas vedtak fullt ut. Det var feil at det ville vært dyreetisk uforsvarlig å slippe sauene på beiteområdet. Han viste til at ulveangrepene kunne vært avverget ved gjeting, kombinert med merking av ulven. I alle fall var det ikke riktig å la vedtaket løpe hele beitesesongen. Han viste til at faren for ulveangrep ikke ville vært særlig stor i september og oktober. Atter subsidiært, for det tilfelle at retten kom til at vedtaket ikke kunne overprøves fullt ut, ble det anført ugyldighet på grunn av at det var tatt utenforliggende hensyn og at vedtaket var uforholdsmessig. Atter, atter subsidiært ble det anført at det heftet saksbehandlingsfeil ved vedtaket som medførte ugyldighet. Når vedtaket var ugyldig, anførte advokat Lehmann at staten var erstatningsansvarlig for bøndenes merutgifter til fôr og at staten skulle gi erstatning for prisreduksjonen på kjøttet. Det ble også krevd at staten skulle erstatte tapet de to bøndene hadde lidt, som hadde mistet buskapen. Advokat Lehmann anførte prinsipalt at staten var ansvarlig på objektivt grunnlag, subsidiært at staten var ansvarlig etter skadeerstatningsloven § 2-1.
Regjeringsadvokaten tok til motmæle og la ned påstand om frifinnelse. Regjeringsadvokaten anførte at vedtaket hadde tilstrekkelig hjemmel. Dersom den hjemmelen dyrevernnemnda hadde brukt ikke gav hjemmel for inngrep i foreliggende tilfelle, ville staten stå uten mulighet til å gripe inn. Det var ingen andre bestemmelser som kunne hjemle et slikt inngrep. Hun anførte videre at domstolene ikke kunne overprøve dyrevernnemndas skjønnsutøvelse. Det ble videre anført at dyrevernnemnda ikke hadde tatt utenforliggende hensyn. Dersom retten kom til at det var tatt utenforliggende hensyn, anførte regjeringsadvokaten at dette ikke medførte ugyldighet. Regjeringsadvokaten anførte videre at domstolene ikke kunne overprøve om vedtaket var uforholdsmessig. Domstolene kunne bare prøve om vedtakets innhold var sterkt urimelig, og det var ikke tilfellet her. Advokat Lehmann kunne etter regjeringsadvokatens mening ikke høres med at det heftet saksbehandlingsfeil ved vedtaket, og at eventuelle feil uansett ikke hadde hatt betydning for vedtakets materielle innhold. Dersom retten kom til at vedtaket var ugyldig, ble det anført at det ikke kunne lede til erstatningsansvar for staten. Dyrevernnemnda hadde ikke opptrådt ansvarsbetingende. Selv om retten skulle komme til at det forelå ansvar, var det ikke grunnlag for å kreve erstatningspostene dekket ut fra adekvansbetraktninger. 
***
Advokat Lehmann skrev til landbrukskontoret i kommunen og bad opplyst hvorfor kommunen ikke hadde gitt bøndene den informasjonen de hadde om ulv på beitelagets

område. Han gjorde kommunen oppmerksom på at kommunen ved tidligere anledninger alltid hadde opplyst i lokalavisen når det var ulv i kommunen. Dette hadde bøndene forholdt seg til. 
Landbrukskontoret svarte at de hadde fått informasjon om ulv fra en turgåer som i slutten av februar hadde observert åtte ulver i området. Kommunen ville ikke uroe folk i bygda unødvendig. Sist de hadde informert om ulv i området, hadde det skremt opp folk som bodde i nærheten av områdene ulven var observert. Turistnæringen i bygda hadde også merket en markant nedgang i omsetningen. Turisthotellene i bygda hadde skrevet til kommunen og bedt dem om å ikke rykke ut ”ulvevarsel” i lokalavisen for fremtiden, fordi dette påførte dem store tap og at kommunen kunne bli erstatningsansvarlig for tapene. Kommunen var kjent med at ulveflokken ved flere anledninger tidligere hadde streifet inn i området, senest for to år siden. Ulven hadde imidlertid kun streifet gjennom området og aldri vært observert i området i beitesesongen. Landbrukssjefen opplyste videre at han hadde tenkt å leie inn en konsulent og å dra på befaring for å få klarlagt ulvefaren, slik at de var sikre på at det var ulv i området før de gikk ut med varsel om ulv. Dette ble imidlertid ikke gjort på grunn av pengemangel i kommunen.
Advokat Lehmann mente at kommunens begrunnelse ikke holdt mål og tok ut stevning mot kommunen. Han la ned påstand om at kommunen var pliktig til å erstatte det tap bøndene hadde lidt, ved at 50 sauer hadde gått tapt som følge av ulveangrepet. Han anførte prinsipalt at kommunen i dette tilfellet måtte være ansvarlig på objektivt grunnlag. Subsidiært anførte han at kommunen hadde opptrådt uaktsomt. Kommuneadvokaten tok til motmæle og la ned påstand om frifinnelse. Han anførte at kommunen ikke kunne holdes ansvarlig på objektivt grunnlag. Kommunen hadde heller ikke opptrådt uaktsomt.
***

Drøft og ta stilling til de rettsspørsmål sakene reiser.

II.  Kombinert oppgave (HHH)

Del 1:  Forvaltningsrett

Oppgave 1:

a) Gjør kort rede for hvilke hensyn som ligger bak utformingen av rettsreglene i  

    forvaltningsprosessen

b) Vurder om det foreligger saksbehandlingsfeil i disse sakene:

Kommunestyret i Lillevik skulle den 27. september 2003 behandle tildeling av 

skjenkeløyve. Det var seks søkere til to løyver. Møtet startet kl. 1400. Da klokken var 
blitt 1900 startet kommunestyret på behandlingen av skjenkeløyvesaken. Det oppstod 

sterk uenighet ved behandlingen av saken. Da klokken ble 2330 foreslo flere 

representanter at saken skulle utsettes og behandles i neste kommunestyremøte, fordi 

representantene var trette og slitne. Flere sa at de ikke lenger greide å følge med. 

Rådmannen ytret seg sterkt mot dette, fordi det allerede hadde medgått lang tid til 

forberedelsen av saken, og søkerne hadde vært på telefonen daglig den siste uken. 

Kommunestyret fortsatte behandlingen av saken. Saken var ferdigbehandlet kl. 0250. 

Restauranthuset AS var en av dem som ikke fikk skjenkeløyve.
***
Fiskeridirektoratet utlyste konsesjoner, med søknadsfrist 11. september 2003. Peder Ås 

søkte på en av konsesjonene. Søknaden var svært fyldig, over 250 sider med 

faktaopplysninger om oppdrettsselskapet og den virksomheten han ville drive dersom 

han fikk konsesjonen. I tillegg hadde han fått utarbeidet en svært grundig 

sakkyndigrapport på over 100 sider, der virksomheten han hadde planlagt var 

gjennomgått og kommentert av tre konsulenter.

Den 13. september mottok han brev fra direktoratet, med avslag på søknaden.

Oppgave 2: Kontradiksjonsprinsippet i offentlig forvaltning

· Forklar hva som menes med kontradiksjon

· I hvilke bestemmelser finner vi utslag av det kontradiktoriske prinsipp?
· Har kontradiksjonsprinsippet noen rettslig betydning ut over de tilfellene forvaltningsloven foreskriver kontradiksjon?

Del 2: Erstatningsrett

Oppgave 1:  

· Hvilken vurdering skal gjøres etter skl. § 2-1 andre punktum, og hvilke hensyn tilsier at det må foretas en slik vurdering?

· Hvor finner vi tilsvarende vurdering ved spørsmål om ulovfestet objektivt ansvar?

· Hva ligger i interesseavveiningssynspunktet, herunder forholdet til andre legislative hensyn bak utformingen av ansvarsgrunnlag.

· Hvilken betydning har interesseavveiningssynspunktet ved fastsettelsen av hhv. culpa, ulovfestet objektivt ansvar og arbeidsgiveransvar.

· Plasser reglene om medvirkning i forhold til reglene om forhold på skadelidtes side under vurderingen av ansvarsgrunnlag, og lemping.

Oppgave 2: 

På vei hjem fra Universitetet i bil, ble Lars Holm påkjørt bakfra da han stoppet for rødt lys i krysset Karl Johansgt / Frederiksgt. Skaden på Lars' bil var betydelig. Lars var likevel på mange måter glad for påkjørselen. Han hadde allerede bestilt time på verksted for utbedring av en annen skade samme sted bak på bilen, som hans nevø hadde forårsaket da han rygget inn i en havemur et par uker tidligere. Nå regnet Lars med at han slapp å betale for den første skaden, fordi denne uansett ville inntruffet ved påkjørselen. Trafikkforsikringsselskapet til den andre bilen gjorde på sin side gjeldende at det kunne gjøre fradrag i sin erstatningsplikt for hva det ville ha kostet å reparere den første skaden.

A) Drøft og avgjør om trafikkforsikringsselskapet har rett til å kreve et slikt fradrag i erstatningen til Lars.

Lars, som studerte jus, ble kvalm og uvel utover kvelden etter påkjørselen, og gikk neste dag til lege. Legen opplyste at han hadde symptomer på en nakkeslengskade, og de neste ukene var Lars ute av stand til å studere effektivt. Han måtte utsette eksamen et semester, og kom dermed ett semester senere ut i inntektsgivende arbeid. Trafikkforsikringsselskapet erkjente ansvar for nakkeslengskaden, men avviste Lars' krav om erstatning for det "tapte" semester. Det viste til at Lars i flere år hadde hatt hyppig hodepine og av den grunn måtte ta avbrudd i studiene. Lars erkjente dette, og også at det nok var sannsynlig at han hadde måttet vente med eksamen selv om nakkeslengskaden ikke var inntruffet. Lars mente imidlertid at dette ikke kunne være avgjørende for selskapets ansvar. 

B) Drøft og avgjør om trafikkforsikringsselskapet er ansvarlig for Lars’ tap som følge av den utsatte eksamen. 

Siden Lars likevel måtte utsette eksamen, sa han ja til å jobbe en måneds tid hos advokatfirmaet Finnsen & Co ANS. Han ble straks bedt om å utrede et erstatningsspørsmål som en av klientene i firmaet, treforedlingsbedriften Stokken AS, var kommet opp i. Spørsmålet gjaldt om Stokken AS var ansvarlig for at fisket i en elv var ødelagt på grunn av forurensning. Stokken AS hadde holdt sine utslipp innenfor de konsesjonsvilkårene som var gitt da Stokken AS startet produksjonen, og disse utslippene var ikke betydelige nok til å påvirke fisket. Men på grunn av behovet for arbeidsplasser i kommunen, var det noen år senere gitt konsesjon til en annen bedrift, Plastmasse AS, og det var dennes lovlige utslipp i tillegg til utslippene fra Stokken AS som hadde ødelagt fisket. Spørsmålet var nå om Stokken AS kunne være ansvarlig når det var utslippene fra Plastmasse AS som var årsak til fiskedøden - før Plastmasse begynte med sine utslipp, var jo elven tilstrekkelig ren til at fisket var som før. Det var enighet mellom Stokken AS og Plastmasse AS om at ansvaret for utslippene var objektivt.

C) Under forutsetning av at utslippene fra Plastmasse AS alene ikke var tilstrekkelige til å ødelegge elven som fiskeelv, drøft og avgjør Stokken AS’ ansvar i et slikt tilfelle.

D) Under forutsetning av at utslippene fra Plastmasse AS alene var tilstrekkelige til å ødelegge elven som fiskeelv, drøft og avgjør Stokken AS’ ansvar i et slikt tilfelle.
III.  Domsanalyse

Gi en analyse av følgende avgjørelser:

1. Rt. 1995 s. 530, FOS-dommen
2. Rt. 2000 s. 253, Asfaltkantdommen

